b'\n_START_ARTICLE_\nCitrus\n_START_SECTION_\nVrste\n_START_PARAGRAPH_\nDo nedavnega je rod Citrus zajemal 11 vrst, pred kratkim pa so strokovnjaki dolo\xc4\x8dili, da so izvirni citrusi le trije: mandarina, pomelo in citrona. Med kri\xc5\xbeane citruse so v\xc5\xa1teli vse ostale vrste: pomaran\xc4\x8da, limona, grenivka, klementina, bergamot, kinoto, kombava in limeta. Ta klasifikacija sicer ni \xc5\xa1e splo\xc5\xa1no sprejeta, a \xc5\xbee sedaj veliko ve\xc4\x8dino citrusov strokovno zapisujejo z vmesnim znakom kri\xc5\xbeca ali enostavno z \xc2\xbbx\xc2\xab, kar pomeni, da gre za kri\xc5\xbeanje, torej hibrid. \xc4\x8ceprav se lahko zdi \xc4\x8dudno, da je tako vsesplo\xc5\xa1no znan sade\xc5\xbe, kot je pomaran\xc4\x8da ali limona, le hibrid, ne moremo prezreti osnovnih podatkov o njegovem gojenju. Strokovno ga je treba pri\xc5\xa1teti med umetno pridobljene rastline.\n_START_SECTION_\nZemljepisna raz\xc5\xa1irjenost\n_START_PARAGRAPH_\nKakor ostali agrumi, izhajajo citrusi iz jugovzhodne Azije. Danes je najve\xc4\x8d samoniklih rastlin \xc5\xa1e v Indiji. V starih \xc4\x8dasih so gojili te rastline predvsem za pridobivanje di\xc5\xa1e\xc4\x8dih olj, pozneje (nekako pred 2000 leti) so za\xc4\x8deli u\xc5\xbeivati tudi sade\xc5\xbee. Danes se citrusi gojijo povsod v subtropskem pasu, kjer je dovolj sonca in vlage ter temperatura ne pade pod ni\xc4\x8dlo. Kjer je podnebje posebno ugodno, citrusi lahko obrodijo dvakrat ali celo trikrat letno, a pri na\xc4\x8drtovanem izkori\xc5\xa1\xc4\x8danju sku\xc5\xa1ajo agronomi to prepre\xc4\x8diti, da ne pride do premajhnih plodov. Najve\xc4\x8d nasadov je v Sredozemlju, na Srednjem Vzhodu, v Braziliji, na Floridi in Kaliforniji, na Karibih, v ju\xc5\xbeni Afriki, v Avstraliji ter seveda v jugovzhodni Aziji.'